

Αρκαλοχώρι, 15/ 07 /2025

Προς: ΜΜΕ

**ΔΕΛΤΙΟ ΤΥΠΟΥ**

**Ισχυρό ΟΧΙ στη δημιουργία Δομής Μεταναστών στο Στρατόπεδο Ζωγραφάκη-Πλευράκη και διεκδικητικό ΝΑΙ για την παραχώρηση στο Δήμο - Δήμαρχος Μινώα Πεδιάδας: «Από σήμερα ο Δήμος και οι Δημοτικές Κοινότητες θα έχουν λόγο και ρόλο για το στρατόπεδο ΖΩΓΡΑΦΑΚΗ –ΠΛΕΥΡΑΚΗ- Στόχος η αξιοποίηση του για εκπαιδευτικούς και πολιτιστικούς σκοπούς»**

Ηχηρό μήνυμα έστειλε η κοινωνία στην ειρηνική, προειδοποιητική συγκέντρωση διαμαρτυρίας, ενάντια στο ενδεχόμενο δημιουργίας Δομής μεταναστών στο στρατόπεδο Ζωγραφάκη-Πλευράκη, στο Δήμο Μινώα Πεδιάδας. Πλήθος κόσμου,, σύσσωμη η Δημοτική Αρχή, Πρόεδροι Κοινοτήτων, εκπρόσωποι τοπικών φορέων, ο Αντιπεριφερειάρχης Νίκος Συριγωνάκης, ο Βουλευτής Ηρακλείου του ΚΚΕ Μανώλης Συντυχάκης, ο Σεβασμιώτατος Μητροπολίτης Αρκαλοχωρίου και Βιάννου κ.κ. Ανδρέας, κ.α. ανταποκρίθηκαν στο κάλεσμα της Συντονιστικής Επιτροπής Αγώνα του Δήμου, στη βόρεια είσοδο του στρατοπέδου, εκφράζοντας την κατηγορηματική τους αντίθεση σε οποιοδήποτε σχέδιο εγκατάστασης μεταναστών στο συγκεκριμένο σημείο.

Η κινητοποίηση διοργανώθηκε από τη Συντονιστική Επιτροπή Αγώνα του Δήμου, στη βάση ομόφωνων αποφάσεων που έχουν ληφθεί από το Δημοτικό Συμβούλιο και τις τοπικές κοινότητες. Ο Δήμαρχος Μινώα Πεδιάδας Βασίλης Κεγκέρογλου, κατά την ομιλία του, τόνισε την πάγια και αμετάκλητη θέση του Δήμου:

« Διατρανώνουμε την βούληση της τοπικής κοινωνίας, που ζητά λύσεις στα προβλήματα της και αντί αυτών εισπράττει νέα και δυσκολότερα. **ΛΕΜΕ «ΟΧΙ» ΣΤΗ ΔΟΜΗ ΜΕΤΑΝΑΣΤΩΝ ΜΕ ΑΠΟΛΥΤΗ ΤΕΚΜΗΡΙΩΣΗ.** Το Δημοτικό Συμβούλιο Μινώα Πεδιάδας αποφάσισε ομόφωνα όχι, στην εγκατάσταση Δομής μεταναστών στο πρώην στρατόπεδο Ζωγραφάκη, στο Καστέλλι, όχι γιατί δεν κατανοούμε την ανάγκη διαχείρισης του προβλήματος ή γιατί θέλουμε να μεταφέρουμε το πρόβλημα σε άλλους αλλά γιατί είναι εντελώς ακατάλληλη η θέση του και η κατάσταση του δήμου και της κοινωνίας τέτοια που δεν μπορεί να το σηκώσει. Η απόφαση αυτή ελήφθη σε έκτακτη συνεδρίαση που πραγματοποιήθηκε την Πέμπτη, 10 Ιουλίου και αποτελεί την επίσημη επικύρωση της πάγιας και σταθερής θέσης της Δημοτικής Αρχής, όπως έχει ήδη εκφραστεί και στο παρελθόν».

Υπογράμμισε επίσης την εξάντληση της φέρουσας ικανότητας του Δήμου, ο οποίος ήδη αντιμετωπίζει επτά καταυλισμούς σεισμοπλήκτων και προβλήματα λειψυδρίας, καθώς και την ακαταλληλότητα της τοποθεσίας του πρώην στρατοπέδου, που εφάπτεται του Στρατιωτικού Αεροδρομίου, του νέου διεθνούς αεροδρομίου και τριών οικισμών, ενώ δεν διαθέτει βασικές υποδομές όπως ρεύμα, νερό και αποχέτευση.

**Οι λόγοι της απόλυτης άρνησης του Δήμου Μινώα Πεδιάδας στην εγκατάσταση Δομής Μεταναστών συνοψίζονται ως εξής:**

1. Έχει εξαντληθεί η φέρουσα ικανότητα του Δήμου λόγω των επτά (7) καταυλισμών σεισμοπλήκτων και έχουμε φτάσει ήδη στα όριά μας και δεν υπάρχει κανένα, μα κανένα, περιθώριο για ένα επιπλέον «καταυλισμό» για μετανάστες αλλά και λόγω των πολλών προβλημάτων από την κατασκευή του νέου Α/Δ στο Καστέλλι.

2. Η θέση του στρατοπέδου είναι απαγορευτική αφού είναι ανάμεσα σε τρία (3) χωριά και εφάπτεται σπιτιών, παιδικής χαράς κτλ. Και δεν διαθέτει ρεύμα, νερό και αποχέτευση.

3. Είναι δίπλα στο Πολεμικό Αεροδρόμιο που αποτελεί βάση των F16/Block 52 για την Εθνική Άμυνα.

4. Είναι λίγα εκατόμετρα από την είσοδο του νέου Διεθνούς Α/Δ και ακυρώνει τον αναπτυξιακό χαρακτήρα του Αεροδρομίου και επιπλέον λειτουργεί αποτρεπτικά για τις επενδύσεις.

5. Δεν είναι κοντά σε Νοσοκομείο ή Λιμάνι αλλά ούτε και στις συνήθεις διαδρομές των μεταναστών.

**Ωστόσο, ο Δήμος Μινώα Πεδιάδας δεν περιορίζεται στην άρνηση, αλλά προτείνει και μια θετική προοπτική για το στρατόπεδο, τονίζοντας ότι ο Δήμος Μινώα Πεδιάδας διεκδικεί το στρατόπεδο προκειμένου να το αξιοποιήσει για εκπαιδευτικούς και πολιτιστικούς σκοπούς**.

Όπως ανέφερε ο Δήμαρχος: «Ο Δήμος έχει καταθέσει αίτημα για να του παραχωρηθεί το στρατόπεδο, προκειμένου να αξιοποιηθεί για εκπαιδευτικούς και πολιτιστικούς σκοπούς. Η απάντηση περιείχε προϋποθέσεις και την αίρεση να απενταχθεί από τον επιχειρησιακό σχεδιασμό. Αν λοιπόν σήμερα απεντάσσεται από την Εθνική Άμυνα τότε είμαστε έτοιμοι να το αναλάβουμε και να το «μεταμορφώσουμε» από στρατιωτικό χώρο σε ένα Κέντρο Μάθησης και Δημιουργίας. Ο Δήμος Μινώα Πεδιάδας διεκδικεί το στρατόπεδο ΖΩΓΡΑΦΑΚΗ –ΠΛΕΥΡΑΚΗ προκειμένου να το αξιοποιήσει για εκπαιδευτικούς και πολιτιστικούς σκοπούς. Το στρατόπεδο μετά την απένταξη του από τον επιχειρησιακό σχεδιασμό του ΥΕΘΑ πρέπει να περάσει στον Δήμο, την τοπική κοινωνία και την νέα γενιά. Έχουμε στόχους, είμαστε αποφασισμένοι να αγωνιστούμε και θα πετύχουμε!», τόνισε χαρακτηριστικά ο Δήμαρχος.

Μάλιστα, σε μια κίνηση ισχυρού συμβολισμού, η είσοδος του στρατοπέδου κλειδώθηκε με τρία λουκέτα. Τα κλειδιά παραδόθηκαν στον Πρόεδρο της Κοινότητας Αρχαγγέλου Μιχάλη Συριγωνάκη (για την Κοινότητα Αρχαγγέλου και τις διπλανές), στον Πρόεδρο του Δημοτικού Συμβουλίου Γιώργο Καλογεράκη (για το Δήμο) και στον Δήμαρχο Βασίλη Κεγκέρογλου (για όλη την κοινωνία).

Επιπλέον, ο Δήμαρχος έγραψε με σπρέι τη φράση: «Το στρατόπεδο Ζωγραφάκη - Πλευράκη ανήκει στον Δήμο», στέλνοντας το μήνυμα του κοινού αγώνα για τη χρήση του Στρατοπέδου και το μέλλον της περιοχής. Ο Δήμαρχος περιόρισε αυτομάτως όσους επιχείρησαν να εκτρέψουν την κινητοποίηση από τον ειρηνικό της σκοπό, διασφαλίζοντας έτσι το ενωτικό, ειρηνικό μήνυμα της προειδοποιητικής διαμαρτυρίας και κάλεσε σε εγρήγορση την κοινωνία, ανάλογα με τις εξελίξεις.